ธปท.เผยเงินบาทปลายปีถึงปัจจุบันผันผวน 6 %
แบงก์ชาติ ระบุ เงินบาทปลายปีถึงปัจจุบันผันผวน 6 % แข็งค่าขึ้น 3 % เตือนนักลงทุนระวังเงินทุนต่างชาติไหลเข้าหากการแก้ปัญหากรีซมีสัญญาณที่ดีขึ้น
9 มี.ค. 2555

แบงก์ชาติ ระบุ เงินบาทปลายปีถึงปัจจุบันผันผวน 6 % แข็งค่าขึ้น 3 % เตือนนักลงทุนระวังเงินทุนต่างชาติไหลเข้าหากการแก้ปัญหากรีซมีสัญญาณที่ดีขึ้น
นางผ่องเพ็ญ เรืองวีรยุทธ ผู้ช่วยผู้ว่าการฝ่ายตลาดการเงินธนาคารแห่งประเทศไทย (ธปท.) กล่าวในงาน "ยุทธศาสตร์ด้านอัตราแลกเปลี่ยนและเงินทุนเคลื่อนย้าย ..... เพื่อความเข้มเข็งที่ยั่งยืน" ในงานสัมมนาเอสเอ็มอีของธนาคารกรุงเทพว่า เงินทุนเคลื่อนย้ายในปีนี้น่าจะมีความผันผวนต่อเนื่อง จากการเปลี่ยนแปลงของภาวะเศรษฐกิจโลก โดยขณะนี้ยอมรับว่าค่าเงินบาทเข็งค่าขึ้น และมีความผันผวนมากขึ้น ซึ่งจากปลายปีที่ผ่านมาถึงปัจจุบันมีค่าความผันผวนประมาณ 6% และค่าเงินบาทแข็งค่าขึ้นประมาณ 3% จากปลายปีที่ผ่านมา ที่ค่าเงินบาทเคลื่อนไหวอยู่ที่ระดับ 31.7 บาท/เหรียญสหรัฐ แข็งค่าขึ้นอยู่ที่ระดับ 30.5 บาท/เหรียญสหรัฐ ในปัจจุบัน อย่างไรก็ตาม ค่าเงินบาทแข็งค่าขึ้นยังอยู่ในทิศทางเดียวกับสกุลเงินในภูมิภาค 
"ค่าเงินบาทถึงจะปรับตัวแข็งค่าขึ้น ก็ยังอยู่ในทิศทางเดียวกับสกุลเงินภูมิภาค ถ้าสัญญาณการแก้ปัญหาหนี้ของกรีซออกมาในทิศทางที่ดี เงินทุนต่างชาติ น่าจะไหลเข้ามาในภูมิภาคเอเชียและไทยมากขึ้น แต่อย่างไรก็ตาม การไหลเข้ามาของทุนต่างชาติ ตลาดได้มีการรับทราบได้ล่วงหน้าอยู่แล้ว" นางผ่องเพ็ญ กล่าว